Björgunarsveitarfólk vann nú um sjöleytið við að aðstoða íbúa við Boðagranda í Reykjavík en þar brotnuðu rúður í veðrinu sem nú gengur yfir og fuku þakplötur um . Ljósmyndari Fréttablaðsins náði myndum af störfum björgunarsveitarfólksins en líkt og fram hefur komið hefur verið í nógu að snúast um allt land . Er aðstoðarbeiðnum til björgunarsveita nú að fjölga á höfuðborgarsvæðinu , samkvæmt upplýsingum frá björgunarsveitum . Mest hefur mætt á björgunarsveitum fyrir norðan og hefur borið á rafmagnsleysi á Akureyri , Sauðárkróki , Húsavík og Kópaskeri . Fimm hundruð björgunarsveitarmenn um land allt hafa verið í um tvö hundruð verkefnum . Ljósmyndari Fréttablaðsins náði einnig myndum af björgunarsveitum við störf við Hotel Marina í Vesturbænum þar sem stórt grindverk hafði farið á hliðina . Rauði kross Íslands hefur opnað fjöldahjálparstöðvar í Klébergsskóla á Kjalarnesi þar sem ferðalangar sitja fastir vegna lokanna , einnig á Selfossi og í Borg í Grímsnesi , en einhver fjöldi fólks er fastur þar og kemst ekki til Selfoss . Þá hefur Míla lýst yfir óvissustigi vegna veðursins . Víðtækar rafmagnstruflanir og óvissa um hvenær rafmagn verður komið á að nýju gerir að verkum að líklegt er að truflanir og útföll verði á fjarskiptum þegar á líður .